Watertariewe: ‘Neem voorstel vir stygings na raad’ | Netwerk24
‘Polisielede’ verkrag glo vrou
Watertariewe: ‘Neem voorstel vir stygings na raad’
Deur Philda Essop 12 Februarie 2018 22:04
Xanthea LimbergFoto: MALHERBE NIENABER
Die Kaapse metro het spesiale vergunning van Malusi Gigaba, minister van finansies, ontvang om die voorstel vir die jongste styging in water-en-sanitasie-tariewe na die raad te neem.
Só het Xanthea Limberg, burgemeesterskomiteelid vir water-en-afvaldienste, informele nedersettings en energie, Maandag by navraag gesê.
Dít volg nadat Nomvula Mokonyane, minister van water en sanitasie, Saterdag op ’n openbare vergadering oor waterverwante kwessies in Tafelsig gesê het dat daar nie ’n styging in watertariewe kan wees sonder openbare raadpleging nie.
“Sover ons weet het daardie proses nooit voldoende plaasgevind nie. Wat julle moet doen, is om te betaal op grond van wat julle rekeninge voorheen was en nie op grond van wat hulle sê die nuwe tariewe is nie. Selfs onder dié omstandighede . . .”
Die nuwe tariewe behoort volgens Mokonyane van toepassing te wees op mense wat water buitensporig gebruik. “Maar selfs vir hulle – vir solank as wat daar nie ’n openbaredeelnameproses was nie – is dit onwettig; dit is wat julle moet weet,” het Mokonyane gesê.
Limberg het Maandag op navrae geantwoord die stad het ’n spesiale dispensasie van Gigaba ontvang om die voorstel oor die styging in die tariewe na die raad te neem.
“Die stad kommunikeer ver en wyd oor die tariefverhogings wat noodsaaklik is om te verseker dat normale bedrywighede rondom waterdienste voortgaan om funksioneel gefinansier te word en ook omdat ’n toename in tariewe ’n wyd aanvaarbare metode is om waterverbruikers aan te moedig om hul verbruik te verminder.”
Die nuwe tariewe vir water en sanitasie in die Kaapse metro het op 1 Februarie in werking getree.
Limberg het gesê kwesbare huishoudings sal steeds dieselfde beskerming van die stad ontvang óf deur subsidies óf deur vrystelling, hetsy vir tariewe of munisipale belasting. Alle verbruikers moet volgens haar voldoen aan die beperking van 50 liter water per persoon per dag.
Meer oor: Malusi Gigaba | Kaapstad | Water | Metro
Kaap verslap waterbeperkings hier en daar